Ir-Regolament tal-Kummissjoni (KE) Nru 776/2004
tas-26 ta' April 2004
li jemenda r-Regolament (KE) Nru 349/2003 li jissospendi d-dħul fil-Komunità ta' kampjuni ta' ċerti speċi ta' flora u fawna slavaġ
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' flora u fawna slavaġ billi jiġi regolat il-kummerċ fihom [1], u partikolarment l-Artikolu 19(2) tiegħu,
Wara li kkonsultat il-Grupp ta' Reviżjoni Xjentifika,
Billi:
(1) L-Artikolu 4(6) tar-Regolament (KE) Nru 338/97 jistipula li l-Kummissjoni tista' tistabbilixxi restrizzjonijiet fuq id-dħul ta' ċerti speċi fil-Komunità skond il-kondizzjonijiet imsemmija fil-punti (a) sa (d) tiegħu.
(2) L-aħħar li l-Kummissjoni stabbilixxiet lista ta' speċi li d-dħul tagħhom fil-Komunità huwa sospiż kien permezz tar-Regolament (KE) Nru 349/2003 tal-25 ta' Frar 2003 li jissospendi d-dħul fil-Komunità ta' kampjuni ta' ċerti speċi ta' flora u fawna slavaġ [2]
(3) Fuq il-bażi ta' informazzjoni riċenti, il-Grupp ta' Reviżjoni Xjentifika ikkonkluda li jekk id-dħul fil-Komunità minn ċerti pajjiżi ta' l-oriġini ta' ċerti speċi elenkati fl-Annessi A u B tar-Regolament (KE) Nru 338/97 ma jkunx sospiż, l-istat ta' konservazzjoni tagħhom jiġi pperikolat serjament.
(4) Fuq il-bażi ta' aktar informazzjoni riċenti, il-Grupp ta' Reviżjoni Xjentifika ikkonkluda wkoll li s-sospensjoni tad-dħul fil-Komunità tal-Lama guanicoe miċ-Ċili m'għadhiex ġustifikata minħabba l-istat ta' konservazzjoni ta' din l-ispeċi.
(5) Il-pajjiżi ta' l-oriġini ta' l-ispeċi affettwati mir-restrizzjonijiet ġodda msemmija fil-paragrafu 3 ġew ikkonsultati.
(6) L-Artikolu 41 tar-Regolament tal-Kummissjoni (KE) Nru 1808/2001 tat-30 ta' Awissu 2001, li jistipula regoli dettaljati dwar l-implimentazzjoni tar-Regolament tal-Kunsill (KE) Nru 338/97 dwar il-protezzjoni ta' speċi ta' flora u fawna slavaġ billi jiġi regolat il-kummerċ fihom [3], fih dispożizzjonijiet għall-implimentazzjoni mill-Istati Membri tar-restrizzjonijiet stabbiliti mill-Kummissjoni.
(7) Għaldaqstant, ir-Regolament (KE) Nru 349/2003 għandu jkun emendat kif xieraq.
(8) In-neċessità li jiġu evitati riperkussjonijiet fuq il-kummerċ tiġġustifika li dan ir-Regolament jidħol fis-seħħ fit-tielet ġurnata wara l-pubblikazzjoni tiegħu.
(9) Il-miżuri previsti f'dan ir-Regolament huma skond l-opinjoni tal-Kumitat dwar il-Kummerċ fil-Flora u l-Fawna Slavaġ,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 349/2003 qiegħed jinbidel bl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu japplika direttament fl-Istati Membri kollha.
Magħmul fi Brussel, fis-26 ta' April 2004.